               EUROPOS KOMISIJA
            Briuselis, 2021 11 04
            COM(2021) 672 final
            2021/0350(NLE)

            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu Pasaulio prekybos organizacijos 12-ojoje ministrų konferencijoje

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl Tarybos sprendimo, kuriuo nustatoma pozicija, kurios turi būti laikomasi Sąjungos vardu Pasaulio prekybos organizacijos 12-ojoje ministrų konferencijoje dėl numatomo kelių sprendimų priėmimo. Šis pasiūlymas apima šias sritis:

               1.žuvininkystės subsidijas;

               2.prekybos ir sveikatos klausimus;

               3.su intelektine nuosavybe susijusias priemones, kaip numatyta TRIPS sutartyje, atsižvelgiant į COVID-19 pandemijos ir kitų pandemijų aplinkybes;

               4.skaidrumo didinimą žemės ūkyje;

               5.vidaus paramą žemės ūkiui;

               6.valstybės rezervą maisto atsargoms užtikrinti;

               7.eksporto apribojimus žemės ūkyje, įskaitant Pasaulio maisto programai taikomą eksporto apribojimų išimtį;

               8.eksporto konkurenciją žemės ūkyje;

               9.patekimą į žemės ūkio rinką;

               10.specialų žemės ūkiui taikomą apsaugos mechanizmą (SAM);

               11.Susitarimo dėl žemės ūkio produktų tarifinių kvotų administravimo nuostatų (toliau – Balio sprendimas dėl tarifinių kvotų) peržiūrą;

               12.medvilnę;

               13.mažiausiai išsivysčiusias šalis (MIŠ) bei specialųjį ir diferencinį režimą (SDR);

               14.pranešimus;

               15.prekybos problemas.

               2.Pasiūlymo aplinkybės

               2.1.Pasaulio prekybos organizacijos steigimo sutartis (PPO steigimo sutartis)

               Pasaulio prekybos organizacijos steigimo sutartimi (toliau – PPO steigimo sutartis) siekiama Sutarties preambulėje nurodytų tikslų. Sutartis įsigaliojo 1995 m. sausio 1 d.

               Europos Sąjunga (ES) yra Sutarties šalis
                  1
               . Visos 27 ES valstybės narės taip pat yra Sutarties šalys. PPO gali priimti sprendimus laikydamasi PPO steigimo sutartyje nustatytos tvarkos.

               2.2.Pasaulio prekybos organizacijos ministrų konferencija

               Ministrų konferencija – bent kartą per dvejus metus susirenkantis aukščiausias PPO sprendimų priėmimo organas. Paprastai jos sprendimai priimami bendru sutarimu.

               Artimiausia Ministrų konferencija vyks Ženevoje (Šveicarija) 2021 m. lapkričio 30 d.–gruodžio 3 d.

               2.3.Numatomi PPO ministrų konferencijos aktai

               Gruodžio 3 d. PPO 12-ojoje ministrų konferencijoje (toliau – 12-oji MK) numatoma priimti kelis sprendimus dėl:

               1.žuvininkystės subsidijų;

               2.prekybos ir sveikatos klausimų;

               3.su intelektine nuosavybe susijusių priemonių, kaip numatyta TRIPS sutartyje, atsižvelgiant į COVID-19 pandemijos ir kitų pandemijų aplinkybes;

               4.skaidrumo didinimo žemės ūkyje;

               5.vidaus paramos žemės ūkiui;

               6.valstybės rezervo maisto atsargoms užtikrinti;

               7.eksporto apribojimų žemės ūkyje, įskaitant Pasaulio maisto programai taikomą eksporto apribojimų išimtį;

               8.eksporto konkurencijos žemės ūkyje;

               9.patekimo į žemės ūkio rinką;

               10.specialaus žemės ūkiui taikomo apsaugos mechanizmo (SAM);

               11.Balio sprendimo dėl tarifinių kvotų peržiūros;

               12.medvilnės;

               13.MIŠ ir SDR;

               14.pranešimų;

               15.prekybos problemų.

               3.Pozicija, kurios turi būti laikomasi Sąjungos vardu

               Šio pasiūlymo tikslas – Ministrų konferencijoje ES sudaryti sąlygas prisijungti prie galimo bendro sutarimo dėl numatomų aktų priėmimo.

               Kol kas neaišku, ar ir kokiu mastu PPO narėms pavyks pasiekti bendrą sutarimą, todėl Taryba turi iš anksto pagal SESV 218 straipsnio 9 dalį nustatyti ES poziciją, kurios turės būti laikomasi 12-ojoje MK
                  2
               .

               Reikėtų pažymėti, kad ES pozicija, kuria remiamas muitų taikymo elektroniniam perdavimui moratoriumo pratęsimas ir moratoriumo dėl 1994 m. Bendrojo susitarimo dėl muitų tarifų ir prekybos XXIII straipsnio 1 dalies b ir c punktuose numatytų rūšių skundų (nepažeidimo ir situacijos skundų) pratęsimas, nebus įtraukta į šį pasiūlymą, nes 2015 m. lapkričio 27 d. Tarybos sprendime (ES) 2015/2236 numatyta, kad ši pozicija gali būti nustatyta neribotam laikui.

               Šis pasiūlymas apima toliau nurodytus klausimus, dėl kurių gali būti priimti sprendimai.

               ·Žuvininkystės subsidijos. Daugiašalis susitarimas dėl taisyklių, taikomų tam tikrų žuvininkystės subsidijų panaikinimui, numatytas kaip Jungtinių Tautų 14-ojo darnaus vystymosi tikslo 6-asis uždavinys, dėl kurio valstybių vadovai susitarė 2015 m. ir 2017 m. gruodžio 13 d. PPO ministrų sprendime (dok. WT/MIN(17)/64). Šiuo metu vyksta derybos ir ES turėtų paremti sutartą rezultatą.

               ·Prekybos ir sveikatos klausimai. Diskusijos prekybos ir sveikatos klausimais pradėtos 2020 m., 13-ai panašaus požiūrio šalių (toliau – Otavos grupė) 2020 m. lapkričio 24 d. pateikus pasiūlymą PPO (dok. WTO/GC/223), kad būtų susitarta dėl Prekybos ir sveikatos klausimų iniciatyvos, kurios imamasi reaguojant į esamą ir būsimas pandemijas. ES viena iš pirmųjų parėmė šią iniciatyvą, pagal kurią siūloma keletas veiksmų, visų pirma susijusių su eksporto apribojimais, prekybą lengvinančiomis priemonėmis ir didesniu skaidrumu. Be to, pasiūlymu PPO narės raginamos glaudžiau bendradarbiauti su kitomis tarptautinėmis organizacijomis pasirengimo krizėms srityje. Ilgainiui pasiūlymui pritarančių šalių skaičius išaugo iki 26. 2021 m. liepos 15 d. PPO pateiktas peržiūrėtas pasiūlymas dėl Generalinės tarybos deklaracijos projekto (dok. WT/GC/W/823) dėl prekybos politikos veiksmų reaguojant į COVID-19 pandemiją, kad kartu būtų užtikrintas didesnis atsparumas būsimoms pandemijoms. ES turėtų paremti rezultatą, kuris gali būti pasiektas šioje srityje dėl eksporto apribojimų, prekybos lengvinimo priemonių, didesnio skaidrumo ir kitų elementų, įtrauktų į naujausią pasiūlymą dėl Generalinės tarybos deklaracijos projekto. Tai taip pat gali apimti PPO darbo programą veiklai laikotarpiu po 12-osios MK, kurios tikslas būtų padidinti valstybių narių atsparumą būsimoms pandemijoms.

               ·Su intelektine nuosavybe susijusios priemonės, kaip numatyta TRIPS sutartyje, atsižvelgiant į COVID-19 pandemijos ir kitų pandemijų aplinkybes. Šios derybos yra dalis PPO vykstančių diskusijų apie tai, kaip prekybos sistema galėtų sudaryti visiems geresnes sąlygas gauti COVID-19 vakcinų ir gydymo priemonių. 2021 m. gegužės 21 d. kelios PPO narės pateikė PPO TRIPS tarybai pranešimą ir peržiūrėtą pasiūlymą dėl tam tikrų TRIPS sutarties įsipareigojimų atidėjimo, siekiant užkirsti kelią COVID-19, stabdyti šios ligos plitimą ir ją gydyti (dok. IP/C/W/669/Rev.1). 2021 m. birželio 4 d. ES pateikė PPO generalinei tarybai pranešimą dėl skubių prekybos politikos priemonių reaguojant į COVID-19 krizę (dok. WT/GC/231) ir PPO TRIPS tarybai – pranešimą dėl skubių prekybos politikos priemonių reaguojant į COVID-19 krizę, susijusį su intelektine nuosavybe (dok. IP/C/W/680). 2021 m. birželio 18 d. ES pateikė PPO TRIPS tarybai pranešimą ir Deklaracijos dėl TRIPS sutarties ir visuomenės sveikatos pandemijos aplinkybėmis projektą (dok. IP/C/W/681). Deklaracijos projektu siekiama paaiškinti arba palengvinti TRIPS sutartyje numatytos priverstinio licencijavimo sistemos naudojimą, kad ji būtų kuo efektyvesnė pandemijos aplinkybėmis. Atsižvelgdama į klausimo svarbą ES turėtų paremti minėtuosius ES pareiškimus atitinkantį rezultatą. Kartu pozicija, kurios turi būti laikomasi ES vardu, turėtų būti pakankamai lanksti, kad būtų atsižvelgta į greitai kintantį šiuo metu vykstančio dokumentų tekstais pagrįsto proceso pobūdį, įskaitant dėl Ministrų konferencijos naudojamos priemonės. Visų pirma ES turėtų būti pasirengusi pritarti kitiems elementams, kuriuos gali pasiūlyti kitos PPO narės ir kuriais siekiama sustiprinti galiojančias lanksčias TRIPS sutarties nuostatas arba palengvinti jų taikymą COVID-19 pandemijos ar kitų pandemijų aplinkybėmis arba kitomis su visuomenės sveikata susijusiomis ypač skubiomis aplinkybėmis.

               ·Skaidrumo didinimas žemės ūkyje. ES tvirtai įsitikinusi, kad jos pasiūlymas (dok. JOB/AG/213) dėl ministrų sprendimo dėl skaidrumo didinimo žemės ūkyje, kuriam taip pat pritaria Kanada, Japonija ir Jungtinės Valstijos, galėtų būti pagrindas priimti sprendimą per 12-ąją MK. Pasiūlyme išdėstyta, kaip būtų galima apskritai didinti skaidrumą visame žemės ūkyje. Ši iniciatyva svarbi 12-ajai MK, nes dėl pandemijos tapo dar svarbiau užtikrinti didesnį paramos žemės ūkiui bei prekybos skaidrumą ir nuspėjamumą. Iniciatyva galėtų būti svarbus apsirūpinimo maistu saugumo darbotvarkės elementas, o ši tema PPO generalinio direktoriaus nurodyta kaip prioritetinė 12-ajai MK.

               ·Vidaus parama žemės ūkiui. Derybos dėl prekybą iškreipiančios vidaus paramos yra numatytos PPO sutarties dėl žemės ūkio 20 straipsnyje ir yra Dohos vystymosi darbotvarkės (DVD) įgaliojimų dalis, kaip nustatyta 2001 m. lapkričio 14 d. Dohos ministrų deklaracijoje (dok. WT/MIN(01)/DEC/1). Kadangi derybose išsakytos labai skirtingos pozicijos, ES mano, kad galimas rezultatas – vėlesnio (po 12-osios MK) laikotarpio darbo programa dėl prekybą iškraipančios vidaus paramos reformos.

               ·Valstybės rezervas maisto atsargoms užtikrinti. Per derybas siekiama susitarti dėl ilgalaikio sprendimo, leidžiančio pasiekti tikslą, nustatytą 2013 m. gruodžio 7 d. Balio ministrų sprendime dėl valstybės rezervo maisto atsargoms užtikrinti (dok. WT/MIN(13)/38-WT/L/913) su vėlesniais paaiškinimais, pateiktais 2014 m. lapkričio 27 d. Generalinės tarybos sprendime (dok. WT/L/939). Šis tikslas buvo pakartotas 2015 m. gruodžio 19 d. Nairobio ministrų sprendime (dok. WT/MIN(15)/44-WT/L/979). Šis klausimas gali būti įtrauktas į darbo programą dėl vidaus paramos.

               ·Eksporto apribojimai žemės ūkyje. Vykstant deryboms dėl eksporto apribojimų žemės ūkyje, įskaitant Pasaulio maisto programai taikomą eksporto apribojimų išimtį, paaiškėjo, kad didelė PPO narių dalis remia įsipareigojimą nenustatyti tokių apribojimų humanitariniais tikslais perkamiems produktams. Atsižvelgdama į klausimo svarbą ES turėtų ir toliau remti pasiūlymą dėl ministrų sprendimo šiuo klausimu, kuris galėtų būti svarbus 12-osios MK apsirūpinimo maistu saugumui skirto dokumentų rinkinio elementas. ES turėtų paremti sutartą rezultatą.

               ·Eksporto konkurencija žemės ūkyje. Matome poreikį tiek didinti skaidrumą, tiek tobulinti eksporto konkurencijos taisykles, tačiau realiai vykstant deryboms aiškėja, kad didelio susidomėjimo šiais klausimais nėra.
                   Vis dėlto 12-ojoje MK gali būti pasiekta tam tikros pažangos dėl didesnio skaidrumo. ES įtraukė kelias šios srities nuostatas į pasiūlymą (dok. JOB/AG/213) dėl ministrų sprendimo dėl skaidrumo didinimo žemės ūkyje, kurį ji remia kartu su kitomis narėmis. Be to, kalbant apie eksporto konkurenciją, įprastai posėdžiaujančiame Žemės ūkio komitete pradėta kas trejus metus rengiama Nairobio sprendimo dėl eksporto konkurencijos (dok. WT/MIN(15/45)) peržiūra, pagrįsta to sprendimo 5 dalyje pateiktu įgaliojimu. Siekiama peržiūrėti sprendime nustatytas taisykles. Susitarta atidėti peržiūrą iki kito Žemės ūkio komiteto posėdžio 2022 m. kovo mėn. Šiam susitarimui per 12-ąją MK gali reikėti ministrų lygmens sprendimo. ES remia atidėjimą.

               ·Patekimas į žemės ūkio rinką. Diskusijos dėl derybų dėl patekimo į žemės ūkio rinką parodė, kad nėra noro ar realių galimybių artimiausiu metu atgaivinti derybas PPO dėl muitų tarifų mažinimo. Vis dėlto kelios PPO narės pateikė pasiūlymus, kuriais siekiama po 12-osios MK pradėti derybas, įskaitant pasiūlymą dėl muitų tarifų supaprastinimo, kuriame pateikiami ad valorem ekvivalentų skaičiavimai. ES mano, kad vienintelis galimas rezultatas patekimo į rinką srityje yra su skaidrumu susijusios nuostatos. Tai turėtų apimti Australijos, Brazilijos, Kanados ir Ukrainos pasiūlymą (dok. JOB/AG/212) dėl skaidrumo keičiant taikomus muitų tarifus ir vežamų prekių traktavimo klausimais (ES šiems aspektams pritaria). ES turėtų paremti sutartą rezultatą.

               ·Specialus žemės ūkiui taikomas apsaugos mechanizmas (SAM). Atsižvelgiant į skirtingas narių pozicijas ir nepakankamą aktyvumą nemanoma, kad per 12-ąją MK bus pasiektas koks nors rezultatas. Vis dėlto ES yra suinteresuota užtikrinti, kad dėl SAM būtų deramasi ne kaip dėl atskiro elemento, bet šis klausimas būtų įtrauktas į platesnio masto derybas dėl patekimo į rinką.

               ·Balio sprendimo dėl tarifinių kvotų peržiūra. Diskusijos dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų peržiūros (dok. WT/MIN(13)/39, WT/L/914) turėtų būti baigtos iki 2021 m. gruodžio 31 d. Nevienoda galiojanti sprendimo, kuriuo JAV ir besivystančioms šalims netaikomas nepakankamo kvotų panaudojimo mechanizmas, aprėptis yra nepriimtina. Atsižvelgiant į diskusijas, vykstančias įprastai posėdžiaujančiame Žemės ūkio komitete, yra galimybė, kad bus svarstoma pasiekti ne ministrų lygmens rezultatą, o Generalinės tarybos lygmens rezultatą. ES turėtų paremti sutartą rezultatą.

               ·Medvilnė. Kadangi derybose išsakytos labai skirtingos pozicijos, labiausiai tikėtina, kad per 12-ąją MK bus šiek tiek padidintas skaidrumas. ES įtraukė nuostatą dėl skaidrumo medvilnės sektoriuje į pasiūlymą (dok. JOB/AG/213) dėl ministrų sprendimo dėl skaidrumo didinimo žemės ūkyje, kurį ji remia kartu su kitomis narėmis.

               ·MIŠ ir SDR. Derybos dėl SDR nuostatų yra DVD dalis ir gali būti, kad per 12-ąją MK bus paaiškintos galiojančios nuostatos arba MIŠ grupei ir, galbūt, kitoms pažeidžiamoms PPO narėms, bus pritaikytas papildomas SDR. Atsižvelgdama į klausimo svarbą ES turėtų paremti sutartą rezultatą.

               ·Pranešimai. Atsižvelgdama į poreikį didinti skaidrumą ir esamų pranešimo reikalavimų laikymąsi, ES pateikė pasiūlymą dėl Generalinės tarybos sprendimo dėl procedūrų didesniam skaidrumui ir geresniam reikalavimų pranešti pagal PPO susitarimus laikymuisi užtikrinti (dok. JOB/GC/204/Rev.7). Šiuo metu vyksta derybos ir ES turėtų paremti sutartą rezultatą.

               ·Prekybos problemos. Siekdama, kad įprastai posėdžiaujančios PPO tarybos ir komitetai veiktų efektyviau, visų pirma spręsdamos prekybos problemas, ES pateikė PPO pasiūlymą dėl Generalinės tarybos sprendimo dėl PPO taryboms ir komitetams, sprendžiantiems prekybos problemas, skirtų procedūrinių gairių (dok. WT/GC/W/777/Rev.6). Šiuo metu vyksta derybos ir ES turėtų paremti sutartą rezultatą.

               Kadangi šiuo metu vyksta derybos dėl visų minėtųjų elementų, Komisija tikisi, kad Taryba nuspręs dėl ES pozicijos dėl derybų rezultatų, kai padėtis dėl atitinkamų tekstų taps aiški per pačią Ministrų konferenciją.

               Ši iniciatyva visiškai atitinka esamas politikos nuostatas. Panašūs sprendimai buvo rengiami prieš ankstesnes PPO ministrų konferencijas, įskaitant pastarąją 11-ąją PPO ministrų konferenciją, vykusią 2017 m.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               PPO ministrų konferencija yra susitarimu, konkrečiai – PPO steigimo sutartimi, įsteigtas organas, pagal PPO steigimo sutarties IV straipsnio 1 dalį turintis įgaliojimus priimti sprendimus, įskaitant teisinę galią turinčius sprendimus, visais į bet kurios daugiašalės prekybos sutarties taikymo sritį patenkančiais klausimais.

               Minėti numatomi aktai – tai teisinę galią turintys aktai, nes jais gali būti daromas poveikis Sąjungos teisėms ir prievolėms.

               Numatomais aktais nepapildoma ir nekeičiama susitarimo institucinė struktūra.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų aktų tikslas ir turinys yra susiję su bendra prekybos politika, nes numatomi galimi sprendimai dėl Dohos vystymosi darbotvarkės (DVD) klausimų priklauso jos taikymo sričiai.

               Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.

               2021/0350 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu Pasaulio prekybos organizacijos 12-ojoje ministrų konferencijoje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1994 m. gruodžio 22 d. Tarybos sprendimu 94/800/EB
                  4
                Sąjunga sudarė Pasaulio prekybos organizacijos steigimo sutartį (toliau – PPO steigimo sutartis) ir ji įsigaliojo 1995 m. sausio 1 d.;

               (2)remiantis PPO steigimo sutarties IV straipsnio 1 dalimi ir IX straipsnio 1 dalimi, Pasaulio prekybos organizacijos (PPO) ministrų konferencijos sprendimai gali būti priimami bendru sutarimu;

               (3)per 12-ąją PPO ministrų konferenciją 2021 m. lapkričio 30 d.–gruodžio 3 d. gali būti priimti sprendimai dėl žuvininkystės subsidijų, prekybos ir sveikatos klausimų, su intelektine nuosavybe susijusių priemonių, kaip numatyta TRIPS sutartyje, atsižvelgiant į COVID-19 pandemijos ir kitų pandemijų aplinkybes, skaidrumo didinimo žemės ūkyje, vidaus paramos žemės ūkyje, valstybės rezervo maisto atsargoms užtikrinti, eksporto apribojimų žemės ūkyje, įskaitant Pasaulio maisto programai taikomą eksporto apribojimų išimtį, eksporto konkurencijos žemės ūkyje, patekimo į žemės ūkio rinką, specialaus žemės ūkiui taikomo apsaugos mechanizmo (SAM), Balio sprendimo dėl tarifinių kvotų peržiūros, medvilnės, MIŠ ir SDR, pranešimų ir prekybos problemų;

               (4)tikslinga nustatyti poziciją, kurios Sąjungos vardu turi būti laikomasi PPO ministrų konferencijoje, kadangi sprendimai Sąjungai privalomi;

               (5)derybos dėl žuvininkystės subsidijų yra Dohos vystymosi darbotvarkės (DVD) dalis ir nurodytos kaip prioritetinės pagal Jungtinių Tautų 14-ojo darnaus vystymosi tikslo 6-asis uždavinį, dėl kurio valstybių vadovai susitarė 2015 m. ir 2017 m. gruodžio 13 d. PPO ministrų sprendime (dok. WT/MIN(17)/64). Atsižvelgdama į klausimo svarbą prekybai ir darniam vystymuisi ir į tai, kad Sąjunga buvo viena iš šio pasiūlymo rėmėjų, Sąjunga turėtų paremti sutartą rezultatą;

               (6)diskusijos prekybos ir sveikatos klausimais pradėtos 2020 m., 13-ai panašaus požiūrio šalių (vadinamajai Otavos grupei) 2020 m. lapkričio 24 d. pateikus pasiūlymą PPO (dok. WTO/GC/223), kad būtų susitarta dėl Prekybos ir sveikatos klausimų iniciatyvos, kurios imamasi reaguojant į esamą ir būsimas pandemijas. ES viena iš pirmųjų parėmė šią iniciatyvą. 2021 m. liepos 15 d. PPO pateiktas peržiūrėtas pasiūlymas dėl Generalinės tarybos deklaracijos projekto (dok. WT/GC/W/823) dėl prekybos politikos veiksmų reaguojant į COVID-19 pandemiją, kad kartu būtų užtikrintas didesnis atsparumas būsimoms pandemijoms. Atsižvelgdama į klausimo svarbą Sąjunga turėtų paremti šioje srityje pasiektą rezultatą;

               (7)derybos dėl su intelektine nuosavybe susijusių priemonių, kaip numatyta TRIPS sutartyje, atsižvelgiant į pandemijų, įskaitant COVID-19 pandemiją, aplinkybes, yra dalis tebesitęsiančių PPO diskusijų apie tai, kaip prekybos sistema galėtų sudaryti visiems geresnes sąlygas gauti COVID-19 vakcinų ir gydymo priemonių. 2021 m. gegužės 21 d. kelios PPO narės pateikė PPO TRIPS tarybai pranešimą ir peržiūrėtą pasiūlymą dėl tam tikrų TRIPS sutarties įsipareigojimų atidėjimo, siekiant užkirsti kelią COVID-19, stabdyti šios ligos plitimą ir ją gydyti (dok. IP/C/W/669/Rev.1). 2021 m. birželio 4 d. Sąjunga pateikė PPO generalinei tarybai pranešimą dėl skubių prekybos politikos priemonių reaguojant į COVID-19 krizę (dok. WT/GC/231) ir PPO TRIPS tarybai – pranešimą dėl skubių prekybos politikos priemonių reaguojant į COVID-19 krizę, susijusį su intelektine nuosavybe (dok. IP/C/W/680). 2021 m. birželio 18 d. ES pateikė PPO TRIPS tarybai pranešimą ir Deklaracijos dėl TRIPS sutarties ir visuomenės sveikatos pandemijos aplinkybėmis projektą (dok. IP/C/W/681), kuriuo siekiama paaiškinti arba palengvinti TRIPS sutartyje numatytos priverstinio licencijavimo sistemos naudojimą, kad ji būtų kuo efektyvesnė pandemijos aplinkybėmis. Atsižvelgdama į klausimo svarbą Sąjungą turėtų paremti minėtuosius ES pareiškimus atitinkantį rezultatą. Kartu pozicija, kurios turi būti laikomasi ES vardu, turėtų būti pakankamai lanksti, kad būtų atsižvelgta į greitai kintantį šiuo metu vykstančio dokumentų tekstais pagrįsto proceso pobūdį, įskaitant dėl Ministrų konferencijos naudojamos priemonės. Visų pirma ES turėtų būti pasirengusi pritarti kitiems elementams, kuriuos gali pasiūlyti kitos PPO narės ir kuriais siekiama sustiprinti galiojančias lanksčias TRIPS sutarties nuostatas arba palengvinti jų taikymą COVID-19 pandemijos ar kitų pandemijų aplinkybėmis arba kitomis su visuomenės sveikata susijusiomis ypač skubiomis aplinkybėmis;

               (8)per COVID-19 pandemiją deryboms dėl bendrojo skaidrumo didinimo žemės ūkyje vėl skiriama dėmesio, nes jis padeda neblokuoti prekybos srautų. Skaidrumas ypač svarbus stebint, kaip laikomasi Sutartyje dėl žemės ūkio nustatytų įsipareigojimų, vedant derybas ir užtikrinant sąžiningai veikiančias, efektyvias ir atsparias žemės ūkio rinkas bei prekybą. Atsižvelgdama į klausimo svarbą Sąjunga ir Kanada, Japonija bei Jungtinės Valstijos pateikė pasiūlymą dėl ministrų sprendimo dėl skaidrumo didinimo žemės ūkyje (dok. JOB/AG/213), todėl Sąjunga turėtų paremti sutartą rezultatą;

               (9)derybos dėl prekybą iškreipiančios vidaus paramos yra numatytos PPO sutarties dėl žemės ūkio 20 straipsnyje ir yra Dohos vystymosi darbotvarkės įgaliojimų dalis, kaip nustatyta 2001 m. lapkričio 14 d. Dohos ministrų deklaracijoje (WT/MIN(01)/DEC/1). Kadangi derybose išsakytos labai skirtingos pozicijos, ES mano, kad galimas rezultatas – vėlesnio (po 12-osios MK) laikotarpio darbo programa dėl prekybą iškraipančios vidaus paramos reformos. Atsižvelgdama į klausimo svarbą Sąjunga turėtų paremti sutartą rezultatą;

               (10)per derybas siekiama susitarti dėl ilgalaikio sprendimo, leidžiančio pasiekti tikslą, nustatytą 2013 m. gruodžio 7 d. Balio ministrų sprendime dėl valstybės rezervo maisto atsargoms užtikrinti (dok. WT/MIN(13)/38-WT/L/913) su vėlesniais paaiškinimais, pateiktais 2014 m. lapkričio 27 d. Generalinės tarybos sprendime (dok. WT/L/939). Šis tikslas buvo pakartotas 2015 m. gruodžio 19 d. Nairobio ministrų sprendime (dok. WT/MIN(15)/44-WT/L/979). Atsižvelgdama į klausimo svarbą Sąjunga turėtų paremti sutartą rezultatą. Šis klausimas gali būti įtrauktas į darbo programą dėl vidaus paramos;

               (11)vykstant deryboms dėl eksporto apribojimų žemės ūkyje, įskaitant Pasaulio maisto programai taikomą eksporto apribojimų išimtį, paaiškėjo, kad didelė PPO narių dalis remia įsipareigojimą nenustatyti tokių apribojimų humanitariniais tikslais perkamiems produktams. Atsižvelgdama į pasiūlymą dėl ministrų sprendimo šiuo klausimu ir tai, kad jis yra svarbus 12-osios MK aprūpinimo maistu saugumui skirto dokumentų rinkinio elementas, Sąjunga turėtų paremti sutartą rezultatą;

               (12)įprastai posėdžiaujančiame Žemės ūkio komitete vyksta kas trejus metus rengiama Nairobio sprendimo dėl eksporto konkurencijos (dok. WT/MIN(15/45)) taisyklių peržiūra, pagrįsta to sprendimo 5 dalyje pateiktu įgaliojimu. Susitarta atidėti peržiūrą iki kito Žemės ūkio komiteto posėdžio 2022 m. kovo mėn. Šiam susitarimui per 12-ąją MK gali reikėti ministrų lygmens sprendimo. ES remia atidėjimą. Be to, vykstant diskusijoms išryškėjo tam tikras narių susidomėjimas didinti skaidrumą eksporto konkurencijos srityje. ES įtraukė kelias šios srities nuostatas į pasiūlymą (dok. JOB/AG/213) dėl ministrų sprendimo dėl skaidrumo didinimo žemės ūkyje, kurį ji remia kartu su kitomis narėmis. Kadangi Sąjunga – viena iš pasiūlymo rėmėjų, ji turėtų paremti sutartą rezultatą;

               (13)diskusijos dėl derybų dėl patekimo į žemės ūkio rinką parodė, kad nėra noro ar realių galimybių artimiausiu metu atgaivinti derybas PPO dėl muitų tarifų mažinimo. Vis dėlto kelios PPO narės pateikė pasiūlymus, kuriais siekiama po 12-osios MK pradėti derybas, įskaitant pasiūlymą dėl muitų tarifų supaprastinimo, kuriame pateikiami ad valorem ekvivalentų skaičiavimai. ES mano, kad vienintelis galimas rezultatas patekimo į rinką srityje yra su skaidrumu susijusios nuostatos. Tai turėtų apimti Australijos, Brazilijos, Kanados ir Ukrainos pasiūlymą (dok. JOB/AG/212) dėl skaidrumo keičiant taikomus muitų tarifus ir vežamų prekių traktavimo klausimais (ES šiems aspektams pritaria). Sąjunga turėtų paremti sutartą rezultatą;

               (14)diskusijos dėl specialaus žemės ūkiui taikomo apsaugos mechanizmo (SAM) tęsėsi pagal pateiktus pasiūlymus ir Nairobio ministrų sprendimą (dok. WT/MIN(15)/43 - WT/L/978). Atsižvelgiant į skirtingas narių pozicijas ir nepakankamą aktyvumą nemanoma, kad per 12-ąją MK bus pasiektas koks nors rezultatas. Vis dėlto ES yra suinteresuota užtikrinti, kad dėl SAM nebūtų deramasi kaip dėl atskiro elemento. Todėl Sąjunga turėtų paremti dėl SAM pasiektą rezultatą, tik jei jis yra platesnio masto derybų dėl patekimo į rinką dalis;

               (15)diskusijos dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų peržiūros (dok. WT/MIN(13)/39, WT/L/914) turėtų būti baigtos iki 2021 m. gruodžio 31 d. Nevienoda galiojanti sprendimo, kuriuo JAV ir besivystančioms šalims netaikomas nepakankamo kvotų panaudojimo mechanizmas, aprėptis yra nepriimtina. Atsižvelgiant į diskusijas, vykstančias įprastai posėdžiaujančiame Žemės ūkio komitete, yra galimybė, kad bus svarstoma pasiekti ne ministrų lygmens rezultatą, o Generalinės tarybos lygmens rezultatą. Sąjunga turėtų paremti sutartą rezultatą;

               (16)diskusijos dėl medvilnės tęsiamos remiantis Balio ministrų sprendimo dėl medvilnės (dok. WT/MIN(13)/41 - WT/L/916) 5, 6 ir 7 punktuose ir Nairobio ministrų sprendimo dėl medvilnės (WT/MIN(15)/46 - WT/L/981) 14 punkte nustatytu pagrindu. Kadangi derybose išsakytos labai skirtingos pozicijos, labiausiai tikėtina, kad per 12-ąją MK bus šiek tiek padidintas skaidrumas. Sąjunga turėtų paremti sutartą rezultatą;

               (17)derybos dėl specialaus ir diferencijuoto režimo nuostatų yra DVD dalis ir gali būti, kad per 12-ąją MK bus paaiškintos galiojančios nuostatos arba MIŠ grupei ir, galbūt, kitoms pažeidžiamoms PPO narėms, bus pritaikytas papildomas SDR. Atsižvelgdama į klausimo svarbą Sąjunga turėtų paremti sutartą rezultatą;

               (18)Generalinėje taryboje vyksta diskusijos dėl pranešimų, atsižvelgiant į pasiūlymus dėl Generalinės tarybos sprendimo dėl procedūrų didesniam skaidrumui ir geresniam reikalavimų pranešti pagal PPO susitarimus laikymuisi užtikrinti (dok. JOB/GC/204/Rev.7). Atsižvelgdama į tai, kad svarbu didinti skaidrumą ir geriau laikytis galiojančių reikalavimų pranešti bei į savo, kaip vienos iš pasiūlymo rėmėjų, vaidmenį, Sąjunga turėtų paremti šioje srityje sutartą rezultatą;

               (19)Generalinėje taryboje vyksta diskusijos dėl Sprendimo dėl PPO taryboms ir komitetams, sprendžiantiems prekybos problemas, skirtų procedūrinių gairių (dok. WT/GC/W/777/Rev.6). Atsižvelgdama į tai, kad svarbu užtikrinti, kad įprastai posėdžiaujančios PPO tarybos ir komitetai veiktų efektyviau, visų pirma spręsdami prekybos problemas, bei į savo, kaip vienos iš pasiūlymo rėmėjų, vaidmenį, Sąjunga turėtų paremti šioje srityje sutartą rezultatą,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi 12-ojoje PPO ministrų konferencijos sesijoje, yra ši:

               prisijungti prie PPO narių pasiekto bendro sutarimo dėl sprendimų dėl žuvininkystės subsidijų, prekybos ir sveikatos klausimų, su intelektine nuosavybe susijusių priemonių, kaip numatyta TRIPS sutartyje, atsižvelgiant į COVID-19 pandemijos ir kitų pandemijų aplinkybes, skaidrumo didinimo žemės ūkyje, vidaus paramos žemės ūkyje, valstybės rezervo maisto atsargoms užtikrinti, eksporto apribojimų žemės ūkyje, įskaitant Pasaulio maisto programai taikomą eksporto apribojimų išimtį, eksporto konkurencijos žemės ūkyje, patekimo į žemės ūkio rinką, specialaus žemės ūkiui taikomo apsaugos mechanizmo (SAM), Balio sprendimo dėl tarifinių kvotų peržiūros
                  5
               , medvilnės, MIŠ ir SDR, pranešimų ir prekybos problemų, priėmimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        1994 m. gruodžio 22 d. Tarybos sprendimas
                  94/800/EB
                   dėl daugiašalių derybų Urugvajaus raunde (1986–1994) priimtų susitarimų patvirtinimo Europos bendrijos vardu jos kompetencijai priklausančių klausimų atžvilgiu (OL L 336, 1994 12 23, p. 1).

                     (2)

                        Jeigu, priešingai nei dabar manoma, bendras sutarimas būtų įformintas tarptautiniu susitarimu, kuriuo būtų iš dalies keičiama PPO steigimo sutartis, arba keliašaliu kai kurių PPO narių tarptautiniu susitarimu, Komisija pagal SESV 218 straipsnio 6 dalį pateiks reikiamus pasiūlymus po to, kai atitinkami dokumentai bus priimti ir pateikti pritarimui 12-ajai MK arba atitinkamoms PPO narėms per 12-ąją MK.

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 336, 1994 12 23, p. 1.

                     (5)

                        Atsižvelgiant į PPO steigimo sutarties IV straipsnio 2 dalies antrą sakinį, tai apima galimą bendrą sutarimą, PPO narių pasiektą dėl sprendimo dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų peržiūros (dok. WT/MIN(13)/39, WT/L/914) (Balio sprendimas dėl tarifinių kvotų) Generalinės tarybos posėdyje.


               EUROPOS KOMISIJA
            Briuselis, 2021 11 04
            COM(2021) 673 final
            2021/0351(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 32 protokolo dėl finansinių reikalavimų 82 straipsniui įgyvendinti dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Europos Sąjungos vardu turi būti laikomasi EEE jungtiniame komitete, dėl Europos bendrijos ir Europos ekonominės erdvės susitarimo (toliau – EEE susitarimas) 32 protokolo dėl finansinių reikalavimų 82 straipsniui įgyvendinti dalinio pakeitimo. Juo iš dalies keičiamos EEE narėmis esančių ELPA valstybių (Norvegijos, Islandijos ir Lichtenšteino) dalyvavimo Sąjungos programose taisyklės, siekiant atsižvelgti į 2021–2027 m. daugiametės finansinės programos ypatumus, susijusius su Jungtinės Karalystės išstojimo iš Europos Sąjungos poveikiu EEE narėmis esančių ELPA valstybių finansiniam įnašui į ES biudžetą.

               2.Pasiūlymo aplinkybės

               2.1.EEE susitarimas

               EEE susitarimo tikslas yra skatinti nuolatinį ir subalansuotą Europos Sąjungos, Islandijos, Lichtenšteino ir Norvegijos prekybos ir ekonominių santykių stiprinimą taikant vienodas konkurencijos sąlygas ir laikantis tokių pačių taisyklių tam, kad būtų sukurta vientisa Europos ekonominė erdvė (toliau — EEE). EEE susitarimu EEE esantiems asmenims ir ekonominės veiklos vykdytojams užtikrinamos vienodos teisės ir pareigos vidaus rinkoje. Juo numatyta keturias laisves – laisvą prekių, paslaugų, asmenų ir kapitalo judėjimą – apimančius ES teisės aktus taikyti visose EEE valstybėse, kurių yra 30. Be to, EEE susitarimas apima bendradarbiavimą kitose svarbiose srityse, pavyzdžiui, mokslinių tyrimų ir plėtros, švietimo, socialinės politikos, aplinkos, vartotojų apsaugos, turizmo ir kultūros srityse, kurios bendrai vadinamos gretutine ir horizontaliąja politika.

               EEE susitarimo 82 straipsnyje apibrėžiamos taisyklės, kurios turėtų būti taikomos EEE narėmis esančių ELPA valstybių finansiniam dalyvavimui, kai jos dalyvauja Sąjungos programose. EEE susitarimo 32 protokole išsamiau apibrėžiamos taisyklės, kurios turėtų būti taikomos finansiniams reikalavimams 82 straipsniui įgyvendinti.

               2.2.EEE jungtinis komitetas

               EEE jungtinis komitetas įsteigtas pagal EEE susitarimo 92 straipsnį. EEE jungtinį komitetą sudaro Susitariančiųjų Šalių atstovai ir jis gali priimti sprendimus Sąjungos ir EEE narėmis esančių ELPA valstybių, išreiškiančių vieningą nuomonę, bendru sutarimu.

               Jungtinis komitetas yra atsakingas už veiksmingą Susitarimo įgyvendinimą ir veikimą. Šiuo tikslu jame keičiamasi nuomonėmis bei informacija ir priimami sprendimai EEE susitarime numatytais ir su jo protokolais susijusiais atvejais. Tuo tikslu, remiantis Susitarimo 98 straipsniu, 32 protokolas gali būti iš dalies keičiamas EEE jungtinio komiteto sprendimu pagal EEE susitarimo 93 straipsnio 2 dalį ir 99, 100, 102 ir 103 straipsnius.

               Siekdamas užtikrinti EEE teisinį tikrumą ir vientisumą, EEE jungtinis komitetas turėtų priimti sprendimą dėl priedų ir protokolų pakeitimų, kad būtų atsižvelgta į Sąjungos teisės aktų raidą. Šie pakeitimai turėtų būti pradedami taikyti tuo pačiu metu kaip ir Sąjungos teisės aktuose nustatyti pakeitimai, tinkamai atsižvelgiant į Susitariančiųjų Šalių vidaus procedūras.

               2.3.Numatomas EEE jungtinio komiteto aktas

               EEE jungtinis komitetas turi priimti EEE susitarimo 32 protokolo pakeitimus (toliau – numatomas aktas).

               Numatomo akto tikslas – nustatyti išsamias EEE narėmis esančių ELPA valstybių dalyvavimo ES programose sąlygas siekiant įtraukti reikiamus pakeitimus, susijusius su naujos daugiametės finansinės programos priėmimu ir Jungtinės Karalystės išstojimo iš Sąjungos poveikiu biudžetui.

               Numatomu aktu siekiama į EEE susitarimo 32 protokolą įtraukti penkias dalis:

               1 straipsnis papildomas šiomis nuostatomis:

               ·nuostata dėl EEE narėmis esančių ELPA valstybių finansinio dalyvavimo, susijusios su ES biudžete numatytais asignavimais dėl mokėjimo užbaigimui skirtose eilutėse po Jungtinės Karalystės išstojimo iš Sąjungos. Į užbaigimo eilutes įtraukiami tik mokėjimai pagal įsipareigojimus, pasirašytus pagal 2014–2020 m. DFP, už kuriuos Jungtinė Karalystė toliau mokės savo dalį tol, kol bus atlikti mokėjimai pagal visus įsipareigojimus. EEE susitarime nenumatyta skirtumo tarp užbaigimo eilučių ir naujų ES programų eilučių, todėl EEE narėmis esančių ELPA valstybių įnašas į ES biudžetą būtų didesnis nei būtina. Reikėtų priminti, kad ankstesniais plėtros etapais buvo taikomas atvirkštinis mechanizmas, pagal kurį EEE narėmis esančios ELPA valstybės į ES biudžetą mokėjo mažesnę sumą nei būtina. Todėl, iš dalies pakeitus 32 protokolą, ES plėtros atveju šis mechanizmas nebebūtų taikomas ir dėl to užbaigimo eilučių proporcingumo faktorius būtų didesnis;

               ·nuostata dėl priemonės „NextGeneration EU“ (NGEU) kreditų įtraukimo apskaičiuojant EEE narėmis esančių ELPA valstybių įnašą, skirtą programai „Europos horizontas“ ir Sąjungos civilinės saugos mechanizmui finansuoti, siekiant atsižvelgti į padidėjusį šių programų biudžetą;

               ·dvi papildomos nuostatos, kuriomis paaiškinama, kaip bus apskaičiuojamas EEE narėmis esančių ELPA valstybių įnašas ES plėtros arba valstybės narės išstojimo iš Sąjungos atveju.

               Pridedamas naujas 8 straipsnis, kuriuo nustatomi EEE narėmis esančių ELPA valstybių įnašų finansiniai reikalavimai, susiję su biudžeto garantijomis. Dėl biudžeto garantijų specifiškumo EEE narėmis esančių ELPA valstybių finansinio įnašo negalima įtraukti į standartinę procedūrą, taikomą visoms kitoms ES programoms. Toks biudžeto garantijoms skirtas įnašas bus nustatytas konkrečiuose susitarimuose dėl įnašo.

               Numatomas aktas Šalims taps privalomas pagal Susitarimo 104 straipsnį, kuriame nustatyta, kad „[š]iame Susitarime numatytais atvejais EEE jungtinio komiteto priimti sprendimai, jei juose nenumatyta kitaip, nuo jų įsigaliojimo yra privalomi toms Susitariančiosioms Šalims, kurios imasi reikiamų priemonių, kad užtikrintų jų įgyvendinimą ir taikymą“. Be to, pagal Susitarimo 119 straipsnį „[p]riedai ir juose nurodyti aktai, priimti šio Susitarimo tikslais, bei protokolai sudaro neatskiriamą šio Susitarimo dalį“.

               Vadovaujantis Susitarimo 103 straipsniu, „[j]eigu per šešis mėnesius nuo EEE jungtinio komiteto sprendimo minėtas pranešimas neperduodamas, EEE jungtinio komiteto sprendimas taikomas laikinai, kol nebus įvykdyti konstituciniai reikalavimai, išskyrus atvejus, kai Susitariančioji Šalis praneša, kad toks laikinas taikymas negalimas. Pastaruoju atveju arba jeigu Susitariančioji Šalis praneša, kad EEE jungtinio komiteto sprendimas nebuvo ratifikuotas, 102 straipsnio 5 dalyje numatytas sustabdymas įsigalioja praėjus vienam mėnesiui nuo tokio pranešimo, tačiau jokiu būdu ne anksčiau kaip atitinkamo EB akto įgyvendinimo Bendrijoje dieną.“

               3.Pozicija, kurios turi būti laikomasi Sąjungos vardu

               Komisija teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija tikisi galėsianti jį pateikti EEE jungtiniame komitete artimiausiu metu.

               Dėl pridedamo EEE jungtinio komiteto sprendimo projekto turinio ir pobūdžio adaptacijos negali būti laikomos vien tik techninėmis adaptacijomis, kaip apibrėžta Tarybos reglamente Nr. 2894/94. Todėl Taryba turi nustatyti Sąjungos poziciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .

               4.1.2.Taikymas aptariamuoju atveju

               EEE jungtinis komitetas yra įsteigtas susitarimu, būtent EEE susitarimu. Aktas, kurį turi priimti EEE jungtinis komitetas, yra teisinę galią turintis aktas. Vadovaujantis EEE susitarimo 103 ir 104 straipsniais, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis kartu su Tarybos reglamento Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomu aktu siekiama finansinių taisyklių ir finansinės pagalbos srities tikslų ir jį sudaro šios srities dalys. Šie numatomo akto elementai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo sprendimo materialinis teisinis pagrindas apima šias nuostatas: Sutartį dėl Europos Sąjungos veikimo, ypač jos 122 straipsnį ir 322 straipsnio 1 dalį.

               4.3.Išvada

               Siūlomo sprendimo teisinis pagrindas turėtų būti SESV 122 straipsnis ir 322 straipsnio 1 dalis kartu su SESV 218 straipsnio 9 dalimi ir Tarybos reglamento Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               5.Poveikis biudžetui

               Numatomu aktu keičiamas EEE narėmis esančių ELPA valstybių asignuotųjų pajamų sumos, pridedamos prie ES asignavimų, apskaičiavimas a) sumažinant EEE narėmis esančių ELPA valstybių proporcingumo faktorių, taikomą užbaigimo eilučių sumoms, nesukuriant asignavimų trūkumo, ir b) įtraukiant NGEU kreditus į EEE narėmis esančių ELPA valstybių įnašo apskaičiavimą, taip padidinant EEE narėmis esančių ELPA valstybių įnašą programoms, kuriose dalyvauja EEE narėmis esančios ELPA valstybės ir kuriose naudojami NGEU kreditai – programai „Europos horizontas“ ir Sąjungos civilinės saugos mechanizmui.

               6.Numatomo akto skelbimas

               EEE jungtinio komiteto sprendimu bus iš dalies pakeistas EEE susitarimo 32 protokolas dėl finansinių reikalavimų 82 straipsniui įgyvendinti, todėl tikslinga priimtą aktą paskelbti Europos Sąjungos oficialiajame leidinyje.

               2021/0351 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 32 protokolo dėl finansinių reikalavimų 82 straipsniui įgyvendinti dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 122 straipsnį ir 322 straipsnio 1 dalį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) 2894/94 dėl Europos ekonominės erdvės susitarimo įgyvendinimo tvarkos
                  2
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas (toliau – EEE susitarimas) įsigaliojo 1994 m. sausio 1 d.;

               (2)Europos Sąjungos teisės aktai buvo iš dalies pakeisti, visų pirma priėmus 2020 m. gruodžio 14 d. Tarybos reglamentą (ES) 2020/2094, kuriuo nustatoma Europos Sąjungos ekonomikos gaivinimo priemonės atsigavimui po COVID-19 krizės paremti, ir 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė;

               (3)vadovaudamasis EEE susitarimo 98 straipsniu, EEE jungtinis komitetas, įsteigtas EEE susitarimo 92 straipsniu, gali priimti sprendimus, kuriais iš dalies keičiamas 32 protokolas dėl finansinių reikalavimų EEE susitarimo 82 straipsniui įgyvendinti, pagal Susitarimo 93 straipsnio 2 dalį ir 99, 100, 102 ir 103 straipsnius;

               (4)todėl EEE susitarimo 32 protokolo nuostatos turėtų būti atitinkamai iš dalies pakeistos;

               (5)Sąjungos pozicija EEE jungtiniame komitete turėtų būti grindžiama šio sprendimo priede išdėstytu EEE jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete dėl siūlomų EEE susitarimo 32 protokolo dėl finansinių reikalavimų 82 straipsniui įgyvendinti dalinių pakeitimų, grindžiama prie šio sprendimo pridėtu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną. Jis taikomas nuo 2021 m. sausio 1 d.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (2)

                        OL L 305, 1994 11 30, p. 6–8.

    ---documentbreak---

               EUROPOS KOMISIJA
            Briuselis, 2021 11 04
            COM(2021) 673 final

            PRIEDAS
            prie
            pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 32 protokolo dėl finansinių reikalavimų 82 straipsniui įgyvendinti dalinio pakeitimo

               PRIEDAS

               EEE JUNGTINIO KOMITETO SPRENDIMO PROJEKTAS

               Nr. […]

               [… m. … … d.]

               kuriuo iš dalies keičiamas EEE susitarimo 32 protokolas dėl finansinių reikalavimų 82 straipsniui įgyvendinti

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)2020 m. gruodžio 14 d. Tarybos reglamentu (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti, programai „Europos horizontas“ ir Sąjungos civilinės saugos mechanizmui skiriamos papildomos išorės asignuotosios pajamos. Tikslinga paaiškinti finansinius reikalavimus EEE susitarimo 82 straipsniui įgyvendinti (EEE susitarimo 32 protokolas), kad apskaičiuojant ELPA valstybių finansinius įnašus, susijusius su jų dalyvavimu šiose programose, apskaičiavimo pagrindas būtų padidintas asignavimais, atitinkančiais išorės asignuotąsias pajamas pagal Tarybos reglamento (ES) 2020/2094 3 straipsnio 1 dalį;

               (2)EEE susitarimo 82 straipsnyje nustatyta, kad ELPA valstybių įnašų į ES biudžetą proporcingumo faktorius turi būti kasmet apskaičiuojamas kaip ELPA valstybių ir ES valstybių narių BVP santykis, o tais atvejais, kai 2020 m. sausio 24 d. Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nustatytas tęstinis Jungtinės Karalystės įsipareigojimas finansiškai prisidėti prie ES biudžeto proporcingai jos daliai, kurią ji įsipareigojo skirti pagal 2014–2020 m. daugiametę finansinę programą, tikslinga, apskaičiuojant biudžeto eilučių, kuriose nustatyti tik mokėjimai už įsipareigojimų, pasirašytų pagal 2014–2020 m. daugiametę finansinę programą, užbaigimą, proporcingumo faktorių, atsižvelgti į Jungtinės Karalystės BVP;

               (3)todėl EEE susitarimo 32 protokolas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               1.
                     32 protokolo 1 straipsnis papildomas šiomis dalimis:

               „10.
                     Siekiant apskaičiuoti veiklos įnašą pagal EEE susitarimo 82 straipsnį, į Sąjungos biudžetą, galutinai priimtą taikytinais metais programai „Europos horizontas“ (Europos Parlamento ir Tarybos reglamentas (ES) 2021/695) ir Sąjungos civilinės saugos mechanizmui (Europos Parlamento ir Tarybos reglamentas (ES) 2021/836) finansuoti, įtraukti įsipareigojimai ir mokėjimų asignavimai padidinami asignavimais, atitinkančiais išorės asignuotąsias pajamas, skirtas tai veiklai pagal Tarybos reglamento (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti
                  1
               , 3 straipsnio 1 dalį.

               11.
                     Siekiant apskaičiuoti biudžeto eilučių, kuriose nustatyti tik mokėjimai už įsipareigojimų, pasirašytus pagal 2014–2020 m. ir ankstesnę daugiametę finansinę programą, užbaigimą, proporcingumo faktorių, ELPA proporcingumo faktorius, kaip apibrėžta EEE susitarimo 82 straipsnio 1 dalyje, yra suma santykių tarp, viena vertus kiekvienos iš ELPA valstybių bendrojo vidaus produkto rinkos kainomis ir, antra vertus, ES valstybių narių, Jungtinės Karalystės ir tos ELPA valstybės bendrojo vidaus produkto rinkos kainomis sumos. Šis faktorius apskaičiuojamas kiekvienais biudžeto metais remiantis naujausiais statistiniais duomenimis pagal 7 straipsnį.

               12.

                     Jei EEE jungtiniame komitete nesusitarta kitaip, siekiant apskaičiuoti EEE susitarimo 82 straipsnio 1 dalyje apibrėžtą proporcingumo faktorių biudžeto metais, kuriais susitarimas dėl naujos valstybės narės įstojimo, nurodytas Europos Sąjungos sutarties 49 straipsnyje, įsigalioja iki tų metų liepos 1 d., į ES valstybių narių bendrąjį vidaus produktą rinkos kainomis įtraukiamas naujos valstybės narės bendrasis vidaus produktas rinkos kainomis.

               13.
                     Jei EEE jungtiniame komitete nesusitarta kitaip, siekiant apskaičiuoti EEE susitarimo 82 straipsnio 1 dalyje apibrėžtą proporcingumo faktorių biudžeto metais, kuriais susitarimas dėl valstybės narės išstojimo, nurodytas Europos Sąjungos sutarties 50 straipsnyje, įsigalioja po tų metų liepos 1 d., į ES valstybių narių bendrąjį vidaus produktą rinkos kainomis įtraukiamas išstojančios valstybės narės bendrasis vidaus produktas rinkos kainomis.“

               2.
                     32 protokolas papildomas šiuo straipsniu:

               „8 straipsnis

               Dalyvavimo biudžeto garantijose taisyklės

               Konkretūs ELPA valstybių įnašų finansiniai reikalavimai, susiję su dalyvavimo biudžeto garantijose, įskaitant finansinio dalyvavimo jose nustatymo procedūrą, nustatomi konkrečiuose susitarimuose dėl įnašo, kuriais gali būti papildyti šiame protokole nustatyti reikalavimai. Įnašą sudaro įnašas daliai biudžeto garantijos atidėjinių ir prisiimtam neapibrėžtajam įsipareigojimui skirtas įnašas arba kaip alternatyva – visai biudžeto garantijos atidėjinių sumai skirtas piniginis įnašas, remiantis konkrečiuose susitarimuose dėl įnašo nustatytomis sąlygomis.“

               2 straipsnis

               Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį
                  2*.

               Jis taikomas nuo 2021 m. sausio 1 d.

               3 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […]

                  EEE jungtinio komiteto vardu

                  Pirmininkas

                  […]

                     (1)

                        OL L 433 I, 2020 12 22, p. 23.

                     (2)
                  *
                        [Konstituciniai reikalavimai nurodyti.] [Konstitucinių reikalavimų nenurodyta.]